
Egészségügyi, Foglalkoztatási és Szociális Bizottság

Döntéshozatal: minősített többség

Tárgyalás: módja: nyilvános ülés

Tisztelt Képviselő-testület!
Az Államháztartásról szóló 2011. évi CXCV. Törvény, valamint a törvény végrehajtása tárgyában megjelent 368/2011. (XII.31.) Kormányrendelet alapján a gazdálkodási évet követően az éves pénzügyi terv végrehajtásáról a Képviselő-testületnek be kell számolni.
A 2014. évről szóló pénzügyi beszámolót a fenti jogszabályokban előírt szerkezeti rendben és a javasolt tájékoztató szerinti mérlegeket és kimutatásokat csatolva terjesztem a Tisztelt Képviselő-testület elé.

A 2014. évi költségvetésünket a 2013. évi bázisadatokra támaszkodva készítettük el.

Önkormányzatunk 2014. évi költségvetésének jóváhagyása során fő célkitűzésként fogalmazódott meg az önkormányzat által ellátandó feladatok pénzügyi hátterének biztosítása, az intézményeink biztonságos, zavartalan működési feltételeinek megteremtése.

A 2014. évi költségvetésünk is szigorú gazdálkodást követelt meg, ami meg is valósult. Az év közben belépő új feladatokat az előző évi takarékos gazdálkodásnak köszönhetően jól tudtuk kezelni. Önkormányzatunk előző évben döntött arról, hogy a hulladékkezelési feladatokat saját szolgáltatásban látja el, a feladatellátáshoz tartalékból tudott pénzeszközt biztosítani. 

A rendelkezésre álló forrásaink jelentősebb hányadát, 70,9 %-át (2013. év 88,3%) működési kiadások fedezetére használtuk fel, ami azt is jelenti, hogy a kiadásokon belül a működési arány csökkent. Ez kedvező tendencia, ami azt jelenti, hogy a kiadások aránya a felhalmozási feladatok felé tolódott el. A felhalmozási céljainkra a kiadásaink 29,1 %-át (2013. évben11,7%) fordítottuk, amelyet a 3. és a 4. mellékletben mutatunk be.
Önkormányzatunk a betervezett bevételeit beszedte, az állami támogatás teljes egészében folyósításra került. A működési bevételeink kismértékben túlteljesültek, a közhatalmi bevételeink nagymértékben nőttek. Ezen belül az iparűzési adó bevétel jelentősen növekedett, ami egy nagy adózó adóellenőrzéséből folyt be 12.863 e Ft összegben, valamint a 2014. évi decemberi adófeltöltésből ugyanezen adózótól 50 000 e Ft érkezett számlánkra. Ezen feltöltés pozitív hatását csak a 2015. év májusi iparűzési bevallás után tudjuk realizálni.
A 2014. évben Önkormányzatunknak hitelállománya nem volt.
Az éves költségvetésünket hiánnyal terveztük, a hiány fedezete az előző évi pénzmaradvány felhasználás 178 818 e Ft.
Önkormányzatunk többcélú kistérségi társulásban nem vett részt. 

1.Bevételi források és azok teljesítése
Önkormányzatunk módosított bevételi előirányzatai teljesültek.

Az 1 108 804 e Ft eredeti és 1 521 005 e Ft módosított előirányzatunk 1 648 772 e Ft-ban realizálódott, amelyet tételesen mutat be az 1. melléklet. A 2. melléklet az önállóan működő és gazdálkodó, valamint önállóan működő intézmények bevételeit szemlélteti.
Az intézményi működési bevételeink teljesítése a módosított előirányzathoz viszonyítva 100,81 %-os teljesítést mutat. A bevételek az egészségház költségeinek megtérítéséből, az egyéb bérlemények bérleti díjából és költségeinek továbbszámlázásából, valamint Rákócziújfalutól a kerékpárút bekerülési költség egy részének (1 553 370.-Ft) megtérítéséből származott. A térítési díjaknál a megnövekedett igények miatt nőtt a bevétel. Az Áfa bevételek (visszaigénylés) az új számviteli változások miatt összevezetésre kerültek az Áfa befizetésekkel, ezért csak egyenlege látható. Szabad pénzeszközinket folyamatos lekötésben tartottuk a bankszámlánkat vezető pénzintézetnél. Egyéb működési bevételek között az energiaszolgáltatók elszámolásának visszafizetett összegeit tartjuk nyilván. Itt szerepel még az étkezéshez kapcsolódó csekk díj, valamint a beérkezett biztosítási díjak és a segélyek visszafizetése.
A közhatalmi bevételek a tervezett 514 000 e Ft eredeti előirányzathoz képest kedvezően alakultak. A teljesülés 647 183 e Ft. 

Martfű Város Önkormányzatának jelentős bevételt jelent a helyi iparűzési adó összege, melyet 401 000 e Ft-ra terveztünk, teljesítése 531 595 e Ft-ban realizálódott. Jelentős összegű növekedést értünk el, melynek oka, hogy az egyik nagyvállalkozó 2014. december 20-ig feltöltött 50 000 e Ft-ot, valamint adóellenőrzésből 12 853 e Ft bevétel keletkezett. Az iparűzési adó tervezése bizonytalanná teszi a Város költségvetését, amelyre tartalékot kell képezni.

A gépjárműadó tervezett bevétele 12 000 e Ft, ami 12 693 e Ft összegben teljesült.

Az építményadó tervezett bevétele 93 000 e Ft, ami 96 015 e Ft összegben teljesült.
Az idegenforgalmi adó bevétel teljesült.
A telekadót Önkormányzatunk 2011. július hónapban eltörölte.

A központi támogatás: az állam által nyújtott támogatások, teljes egészében beérkeztek.

A feladat finanszírozási rendszerbe belépett a beszámítási összeg, amely jelentősen megnövekedett az előző évek elvonásaihoz képest. 2014. évben az elvonás összege 126 003 e Ft.
Felhalmozási jellegű bevételek 
A tervezetthez képest növekedés történt, (markolós traktor értékesítés) összege 1 927 e Ft.
Az elsőlakáshoz jutók támogatásából és a munkáltatói támogatásból 2 931 e Ft, a tenisz pálya építés kölcsönének visszafizetéséből 21 400 e Ft érkezett számlánkra.
Tervezett szint felett alakultak a működési feladataink megvalósításához átvett pénzeszközeink.

Az itt képződött bevételeink nagy része a Tiszaföldvár és Vidéke  Takarékszövetkezet károsultjainak nyújtott visszatérítendő segély befizetéséből keletkezett, ami 330 e Ft.
Önkormányzatunk cél-és címzett támogatásban, valamint területi kiegészítést szolgáló fejlesztési célú támogatásban nem részesült.

3. Kiadások alakulása
Forrásaink döntő hányadát intézményeink működésére fordítottuk, az önkormányzati feladatellátást biztosítani tudtuk. A kötelező szinten tartáson túl szakmai fejlesztésre és a működési színvonal javítására is rendelkezésre álltak a források.
Felhalmozási feladataink: Önkormányzatunk az utóbbi évek legnagyobb összegű és volumenű felhalmozási kiadásait hajtotta végre. Megújultak közintézményeink, ezáltal az előírásoknak megfelelő, és energiatakarékosabb üzemeltetést értünk el.
Nagyösszegű felhalmozási kiadásaink: Sportcsarnok energetikai felújítása, burkolat csere, a felújítás megkezdése előtt a statikai helyreállítás is megtörtént. Hosszú idő után egy rendezett piactér került kialakításra, felújított nyilvános illemhellyel, buszmegállók korszerűsítésével, parkolók kialakításával. Az egészségház is megújult, a gyermekorvosi rendelő és a védőnői szolgálat is ebbe az épületbe költözött. A fekújításnak köszönhetően a szakhatósági előírásoknak megfelel az épület, megtörtént az akadálymentesítés. Az energetikai felújítással szintén megtakarításokat várunk, melyet már részben ki is mutattunk a 20., 21. mellékeletekben. A megújult épület a Dr. Zentay Márton Egészségügyi Központ nevet kapta. A Damjanich János Szakképző Iskola, Gimnázium és Kollégium épület energetikai felújítása is megtörtént, amelynek keretében a külső homlokzatok is megújultak. Az energetikai felújítás megtakarításait csak részben élvezi önkormányzatunk. Buszöblöket, buszmegállókat újítottunk fel, a közbiztonság erősítésére térfigyelő kamerákat építettünk ki. Nagyobb összegű feladatokra pályázatokat nyújtottunk be, önkormányzatunknak önerőt kellett biztosítani. Két felújításhoz az önerőt is pályáztuk, mintegy 30 millió forint összegben, a beszámoló készítés időpntjában már a fele összeg számlánkra is érkezett.
Személyi kiadások: a személyi kiadások az eredeti kiadásokhoz képest jelentősen nőttek, amit a közcélú foglalkoztatás emelt meg jelentősen, de közrejátszottak a bérkompenzációk, és a pótlékok is. A módosított előirányzathoz viszonyítva 97,94 %-ra, a járulékok követve a személyi kiadásokat 97,14 %-ra teljesültek.

A dologi kiadásokat folyamatos kontroll alatt tartva, az előirányzathoz képest 91,59 %-os teljesítést mutatnak. Minden intézmény a kért takarékossági intézkedéseket betartotta, a központosított beszerzéseknek is érezni a költségcsökkentő hatását. Az energia megtakarító beruházásoknak is nagy szerepe van a költségcsökkentésben, de ide sorolható a kedvező téli időjárás is.
A civilszervezetek és a sportszervezetek támogatása: a képviselő-testület által meghatározott összegeket biztosítottuk a civil, és a sporszervezetek részére. Év közben a Martfűi Kézilabda Kiemelten Közhasznú Egyesület megszüntette tevékenységét. Az Egyesület a fél éves támogatással elszámolt, a fenmaradó összeget a többi sportegyesület között felosztotta a képviselő-testület. Év végén minden civil szervezet és sportegyesület elszámolt a támogatással. A szöveges beszámoló készítés időpontjáig a teniszpálya építésre adott kölcsön összege teljes egészében beérkezett számlánkra.
A társadalmi, és szociálpolitikai juttatások teljesítése megfelelt a tervezethez képest. Az igénylők rászorultsági szintje alapján került felosztásra.
4. A maradványok változásának tartalma és okai

Az államháztartás számviteléről szóló 4/2013.(I.11.) Kormányrendelet jelentősen átalakította könyvelési rendünket, a pénzmaradvány fogalma megszűnt, helyette belépett a maradvány kifejezés. Önkormányzatunk jelentős pénzkészlettel zárta a 2014. évet, az így megállapított maradvány 297 208 e Ft. A kötelezettséggel terhelt maradvány önkormányzati szinten 225 245 e Ft. Ebben az összegben szerepel a 2015. költségvetési évre megállapított előző évi maradvány igénybevétele 131 420 e Ft, valamint a szállítói tartozások, és adótúlfizetések. A szabadon felhasználható maradvány összege 71 963 e Ft. A fenti maradványban szerepel egy nagy vállakozás 50 000 e Ft iparűzési adó feltöltése, melyet csak a 2015. évi májusi adóbevallás után lehet realizálni. A 2014. évi maradvány kimutatást intézményi bontásban a 17. melléklet szemlélteti.
5. Értékpapír és hitelműveletek alakulása

Részesedésünk alakulása: 

· előző évekről 1 e Ft Tisza Cipő Zrt. részesedés.

· 2013. évben vásárolt 100 e Ft BÁCSVÍZ Víz és Csatornaszolgáltató Zártkörűen Működő Részvénytársaság részesedés.

· 2012. decemberben alapított 100% önkormányzati tulajdonú Martfű Városfejlesztési és Ingatlankezelői Szolgáltató Önkormányzati Nonprofit Korlátolt Felelősségű Társaság, 3 000 e Ft alapítói törzstőke juttatás 2013. januárban.
·  Év közben a hulladék kezelési feladatok indításához 19 500 e Ft tőke juttatást biztosított az önkormányzat (valamint 15 000 e Ft kölcsönt ).
Önkormányzatunk tulajdonában 2014. évben nem volt Állampapír.

A 2014. évben az önkormányzatnak nincs hitelállománya.
6. A vagyon alakulása

2014. évben nagymértékű vagyon növekményt ért el Önkormányzatunk. A Befektett Eszközök mérleg szerinti értéke 229 182 e Ft-tal nőtt az előző évhez képest. Az elszámolt értékcsökkenés összege 2014. évben 110 400 e Ft, valamint sejeltezésre került 2 744 e Ft értékű elavult, használhatatlan számítástechnikai eszköz. 

A készpénz állomány az előző évi 250 285 e Ft-ról 276 350 e Ft-ra növekedett 2014. december 31-én. Ez az összeg tartalmazza a 2014. évi decemberi adófeltöltést, amely 50 000 e Ft felett volt.
Tisztelt Képviselő-testület!

Az államháztartási törvény előírásainak megfelelően mutatjuk be az önállóan működő és gazdálkodó, valamint önállóan működő intézmények 2014. évi költségvetési támogatását a 6. mellékletben. Az önkormányzat 2014. évi felhalmozási kiadásait az 5. melléklet tartalmazza. A működési és felhalmozási célú bevételek, és kiadások mérlegét a 7. melléklet szemlélteti. Az 8. mellékletben beszámolunk önkormányzatunk 2014. december 31-i hitelállományáról.

A 9. melléklet Martfű Város 2014. évi költségvetésének pénzügyi mérlegét mutatja be.

A 10. melléklet tartalmazza a többéves elkötelezettséggel járó kiadási tételeket évenkénti bontásban.

A 11. melléklet részletezi a Környezetvédelmi Alap felhasználását 2014. évben. 

Az Önkormányzat és a Polgármesteri Hivatal költségvetésének teljesítését a 12. és a 13. melléklet tartalmazza. 
Az önkormányzat kötelező és önként vállalt feladatait 2014. évben a 14. melléklet szemlélteti.

A 15. táblázatban az Önkormányzatnál 2014. évben megvalósuló európai forrásból finanszírozott programok, projektek kerülnek bemutatásra.

Tájékoztatást adunk az önkormányzat által 2014. évben nyújtott úgynevezett közvetett támogatásokról és kedvezményezettekről a 16. számú mellékletben.

Az önkormányzat és intézményei összevont vagyonmérlegét a 18. melléklet tartalmazza.
Az önkormányzati és intézményi vagyon forgalomképesség szerinti kimutatását, a 19. melléklet szemlélteti. 

Továbbá mellékeljük:

· Nyilatkozatot, a 370/2011. (XII.31.) Kormányrendelet melléklete szerint.
· Beszámolót, a Polgármesteri Hivatal 2014. évi belső ellenőrzési tevékenységéről.
Martfű, 2015. április 21.

Tisztelettel:

Dr. Papp Antal

